10111-staking draai in arbeidshofArgieffoto: https://pixabay.com Die polisiebestuur gaan Vrydag die arbeidshof nader om onwettige optrede deur stakende 10111-operateurs te verhoed. Genl.maj. Sally de Beer, nasionale polisiewoordvoerder, het Vrydag gesê die polisiebestuur gaan ŉ dringende aansoek teen stakende lede van die Suid-Afrikaanse Polisie-unie (Sapu) indien wat buite die 10111-inbelsentrum se hoofkantoor in Midrand betoog. “Sedert verlede Vrydag het van die stakers sporadies niestakende werkers gedreig en geïntimideer. Donderdag het die situasie vererger en van die stakers het voorwerpe gegooi waartydens ampsvoertuie beskadig is,” het De Beer gesê. “Die polisie het ŉ verpligting om optimale diens aan die gemeenskap te lewer en ook ŉ doeltreffende noodreaksiediens te verseker. Die waarnemende nasionale kommissaris gaan intussen verteenwoordigers van Sapu en die polisievakbond Popcru vir ŉ vergadering nooi in ŉ poging om ŉ oplossing vir die staking te vind.” Sy het gesê gebeurlikheidsplanne is steeds in werking by inbelsentrums “wat nog doeltreffend werk en ŉ minimale uitwerking op dienslewering het”. Maroela Media het vroeër berig operateurs beweer dat hulle R100 000 per jaar verdien en erg oorwerk en onderbeman is. Dit beteken dat sommige noodoproepe nie opgevolg word nie omdat werkers skofte van tien tot 12 uur moet werk. Geskille ten opsigte van betaling en werksomstandighede sloer sedert 2013. Lees die vorige berigte oor die 10111-staking op Maroela Media.